LIETUVOS RESPUBLIKOS SOCIALINĖS APSAUGOS IR DARBO MINISTRAS

ĮSAKYMAS

DĖL LIETUVOS RESPUBLIKOS SOCIALINĖS APSAUGOS IR DARBO MINISTRO 2017 M. GEGUŽĖS 23 D. ĮSAKYMO NR. A1-257 „DĖL UŽIMTUMO DIDINIMO PROGRAMŲ RENGIMO IR JŲ FINANSAVIMO TVARKOS APRAŠO PATVIRTINIMO“ PAKEITIMO

2024 m. spalio 24 d. Nr. A1-705

Vilnius

1. Pakeičiu Užimtumo didinimo programų rengimo ir jų finansavimo tvarkos aprašą, patvirtintą Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“:

1.1. Pakeičiu 3 punktą ir jį išdėstau taip:

„3. Institucijos ir (ar) įstaigos, įgyvendinančios užimtumo didinimo programas ir norinčios gauti bei pateikti informaciją apie užimtumo didinimo programose dalyvaujančius asmenis, turi registruotis Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) valdomoje informacinėje sistemoje kaip elektroninių paslaugų vartotojos ir susikurti vartotojų paskyras. Institucijos ir (ar) įstaigos, gavusios Užimtumo tarnybos suformuotą pasiūlymą asmeniui dalyvauti užimtumo didinimo programoje, per 10 darbo dienų nuo šio pasiūlymo gavimo vartotojo paskyroje elektroniniu būdu informuoja apie asmens dalyvavimą užimtumo didinimo programoje ar atsisakymą dalyvauti arba neatvykimą dalyvauti be svarbių priežasčių.“

1.2. Pakeičiu 6.4.4 papunktį ir jį išdėstau taip:

„6.4.4. Atvejo komanda, skirta Tikslinių grupių įsidarbinimą ribojančioms aplinkybėms pašalinti, (toliau – Atvejo komanda) – sudaroma iš savivaldybės administracijos, Užimtumo tarnybos, Paslaugų ir (ar) Priemonių teikėjų, darbdavių atstovų ir kitų asmenų (pareigybių pavadinimai). Atvejo komandos veiklą koordinuoja Atvejo vadybininkas arba kitas savivaldybės institucijos įgaliotas asmuo;“.

1.3. Pakeičiu 6.5.1.5 papunktį ir jį išdėstau taip:

„6.5.1.5 padėti asmeniui atvykti iš nuolatinės gyvenamosios vietos į Paslaugų teikimo ir (arba) Priemonių organizavimo vietą;“.

1.4. Pakeičiu 6.5.1.7 papunktį ir jį išdėstau taip:

„6.5.1.7. palaikyti Tikslines grupes, dirbančias terminuotus darbus ne ilgiau nei 6 mėnesius, darbo vietoje;“.

1.5. Pakeičiu 6.5.1.8 papunktį ir jį išdėstau taip:

„6.5.1.8. šalinti kitas kliūtis Tikslinių grupių tvariam užimtumui.“

1.6. Pripažįstu netekusiu galios 6.5.1.9 papunktį.

1.7. Pakeičiu 6.5.2.1 papunktį ir jį išdėstau taip:

„6.5.2.1. terminuotas asmens įdarbinimas;“.

1.8. Pakeičiu 6.6.1 papunktį ir jį išdėstau taip:

„6.6.1. Tikslinės grupės siuntimas dalyvauti užimtumo didinimo programoje: savivaldybės ir (ar) NVO darbuotojai, seniūnijos, kurioje gyvena asmuo, seniūnas, šeimos atvejo vadybininkai, socialiniai darbuotojai, nustatę, kad asmeniui tikslinga dalyvauti užimtumo didinimo programoje, nukreipia jį į Užimtumo tarnybą, arba Užimtumo tarnyba, pati nustačiusi, kad asmeniui tikslinga dalyvauti užimtumo didinimo programoje, su asmeniu sudaro individualaus užimtumo veiklos planą, kaip numatyta Darbo rinkos paslaugų teikimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. liepos 21 d. įsakymu Nr. A1-394 „Dėl Darbo rinkos paslaugų teikimo sąlygų ir tvarkos aprašo patvirtinimo“, 34 punkte, kuriame numato dalyvavimą užimtumo didinimo programoje ir siunčia Užimtumo įstatymo 48 straipsnio 2 dalies 1–10 ir 12 punktuose nurodytus asmenis pas Priemonių koordinatorių, o darbo rinkai besirengiančius asmenis – pas Atvejo vadybininką;“.

1.9. Pakeičiu 6.6.2 papunkčio pirmąją pastraipą ir ją išdėstau taip:

„6.6.2. Atvejo vadybininko, savivaldybės mero ar jo įgalioto savivaldybės administracijos direktoriaus nustatyta tvarka atliekamas darbo rinkai besirengiančių asmenų, o prireikus – kitų Užimtumo įstatymo 48 straipsnio 2 dalies 1–10 ir 12 punktuose nurodytų asmenų poreikių ir galimybių įvertinimas pagal:“.

1.10. Pakeičiu 6.6.2.3 papunktį ir jį išdėstau taip:

„6.6.2.3. informaciją apie asmens dalyvavimą NVO ir kitų organizacijų įgyvendintuose projektuose ir vykdytose veiklose bei jam teiktas paslaugas, skirtas nedirbantiems asmenims;“.

1.11. Pakeičiu 6.6.3 papunktį ir jį išdėstau taip:

„6.6.3. Atvejo komandos ir Atvejo vadybininko veiksmai, parenkant Paslaugas darbo rinkai besirengiančiam asmeniui, o esant poreikiui, kitiems Užimtumo įstatymo 48 straipsnio 2 dalies 1–10 ir 12 punktuose nurodytiems asmenims:

6.6.3.1. Atvejo vadybininkas, atlikęs asmens poreikių ir galimybių įvertinimą, organizuoja Atvejo komandos susitikimą, kuriame apibūdina šio asmens situaciją (aptaria surinktą informaciją ir prieitas išvadas, atlikus asmens poreikių ir galimybių įvertinimą);

6.6.3.2. Atvejo komanda, išanalizavusi asmens situaciją, pateikia Atvejo vadybininkui pasiūlymus dėl Paslaugų parinkimo, jų apimties, teikimo eiliškumo;

6.6.3.3. atsižvelgdamas į Atvejo komandos pateiktus pasiūlymus, Atvejo vadybininkas parenka reikalingas Paslaugas;“.

1.12. Pakeičiu 6.6.5.4.2 papunktį ir jį išdėstau taip:

„6.6.5.4.2. Užimtumo įstatymo 48 straipsnio 2 dalies 1–10 ir (ar) 12 punktuose nurodytas asmuo yra pasirengęs dalyvauti Priemonėse arba darbo rinkai besirengiančiam asmeniui yra poreikis dalyvauti Priemonėse, Susitarimas pakeičiamas įtraukiant Priemonę (-es) (jei įtraukiama Aprašo 6.5.2.1 papunktyje nurodyta Priemonė, tai ne ilgesniam kaip 6 mėnesių laikotarpiui) ir nutraukiamas pabaigus dalyvavimą Priemonėje (-se) ir Paslaugų teikimą. Apie Susitarimo nutraukimą Atvejo vadybininkas per 3 darbo dienas informuoja Užimtumo tarnybą (nurodomas vardas, pavardė, gimimo data, Susitarimo numeris ir nutraukimo data);“.

1.13. Pakeičiu 6.6.6 papunktį ir jį išdėstau taip:

„6.6.6. Priemonių koordinatoriaus veiksmai:

6.6.6.1. Užimtumo įstatymo 48 straipsnio 2 dalies 1–10 ir 12 punktuose nurodytų asmenų galimybių dalyvauti Priemonėse vertinimas, kuris atliekamas pagal paties asmens ir (ar) Užimtumo tarnybos pateiktą informaciją apie asmens sveikatą, apribojimus dirbti siūlomą darbą, darbo patirtį, taikytas ir taikomas priemones ir (ar) paslaugas bei kitą informaciją, nurodytą Darbo ieškančio asmens kortelėje;

6.6.6.2. Priemonių parinkimas Užimtumo įstatymo 48 straipsnio 2 dalies 1–10 ir 12 punktuose nurodytiems asmenims, jeigu nustatoma, kad jie yra pasirengę ir gali dalyvauti Priemonėse, bei darbo rinkai besirengiantiems asmenims, jeigu Atvejo komanda po Paslaugų teikimo nustato poreikį dalyvauti Priemonėse;

6.6.6.3. Užimtumo įstatymo 48 straipsnio 2 dalies 1–10 ir 12 punktuose nurodytų asmenų nusiuntimas pas Atvejo vadybininką, jeigu nustatoma, kad jie nėra pasirengę dalyvauti Priemonėse ir būtų tikslinga šiems asmenims teikti Paslaugas;“.

1.14. Pakeičiu 10 punktą ir jį išdėstau taip:

„10. Valstybės biudžeto lėšos, skirtos užimtumo didinimo programoms įgyvendinti, paskirstomos, pervedamos, naudojamos ir už jas atsiskaitoma vadovaujantis Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo patvirtinimo“, nustatyta tvarka. Užimtumo didinimo programoms administruoti skirtos lėšos naudojamos Lietuvos Respublikos valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams, užimtumo didinimo programoms ir socialinėms paslaugoms administruoti, naudojimo ir atsiskaitymo už jų panaudojimą tvarkos aprašo, patvirtinto Lietuvos Respublikos socialinės apsaugos ir darbo ministro 2008 m. lapkričio 28 d. įsakymu Nr. A1-387 „Dėl Lietuvos Respublikos valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams, užimtumo didinimo programoms ir socialinėms paslaugoms administruoti, naudojimo ir atsiskaitymo už jų panaudojimą tvarkos aprašo patvirtinimo“, 5 punkte nustatyta tvarka.“

1.15. Pakeičiu 11 punktą ir jį išdėstau taip:

„11. Rengiant užimtumo didinimo programą, rekomenduojama taikyti asmenų apklausos, duomenų analizės metodus, naudoti oficialius Valstybės duomenų agentūros skelbiamus duomenis, Užimtumo tarnybos valdomos informacinės sistemos bei interneto svetainėje skelbiamus duomenis, kitų valstybės ir (ar) savivaldybių institucijų ir (ar) įstaigų pateiktą informaciją.“

2. Nustatau, kad šis įsakymas įsigalioja 2025 m. sausio 1 d.

Socialinės apsaugos ir darbo ministras	Vytautas Šilinskas